PEACE  พุ่งกระฉูด 14% ลุ้นผลงานปี 65 โตต่อ โชว์แบ็กล็อก 779 ลบ. ทยอยรับรู้ปีนี้
PEACE  พุ่งกระฉูด 14% ลุ้นผลงานปี 65 โตต่อ โชว์แบ็กล็อก 779 ลบ. ทยอยรับรู้ปีนี้ เตรียมเปิด 3 โครงการใหม่มูลค่ารวม 3.04 พันลบ.
PEACE  พุ่งกระฉูด 14% ลุ้นผลงานปี 65 โตต่อ โชว์แบ็กล็อก 779 ลบ. ทยอยรับรู้ปีนี้ เตรียมเปิด 3 โครงการใหม่มูลค่ารวม 3.04 พันลบ.
18 มี.ค. 2565

ผู้สื่อข่าวรายงานว่า วันนี้(18 มี.ค.65)ราคาหุ้นบริษัท พีซแอนด์ลีฟวิ่ง จำกัด (มหาชน)  หรือ PEACE  ณ เวลา 15:00 น. อยู่ที่ระดับ 5.65 บาท  บวก 0.71 บาท หรือ 14.37% ด้วยมูลค่าซื้อขาย  53.33 ล้านบาท

โดยก่อนหน้านี้(27ก.พ.65) นายประสพศักดิ์ ศิริโสภณา ประธานเจ้าหน้าที่บริหาร PEACE เปิดเผยว่า ผลการดำเนินงานในปี 2564 เติบโตสูงสุดเป็นประวัติการณ์ (All Time High) โดยบริษัทมีกำไรสุทธิ 215.08 ล้านบาท เพิ่มขึ้น 60.86% จากปีก่อนที่มีกำไรสุทธิ 133.71 ล้านบาท และมีรายได้รวม 1,167 ล้านบาท เพิ่มขึ้น 34.62% จากปีก่อนที่มีรายได้รวม 866.88 ล้านบาท จากการทยอยรับรู้ยอดโอนกรรมสิทธิ์ของโครงการที่อยู่ระหว่างการขายและโอนกรรมสิทธิ์ทั้ง 7 โครงการ มูลค่าโครงการรวมกว่า 4,700 ล้านบาท ขณะเดียวกัน ณ สิ้นปี 2564 มียอดขายรอโอนกรรมสิทธิ์ (Backlog) มูลค่ารวม 779 ล้านบาท จะทยอยรับรู้เป็นรายได้ทั้งหมดในปี 2565
ทั้งนี้ เพื่อตอกย้ำการเป็นหุ้นปันผล (Dividend Stock) ที่ดีเพื่อตอบแทนแก่ผู้ถือหุ้น ที่ประชุมคณะกรรมการบริษัท เมื่อวันที่ 24 กุมภาพันธ์ 2565 มีมติอนุมัติจ่ายเงินปันผลงวดผลการดำเนินงานปี 2564 เป็นหุ้นปันผลในอัตรา 5 หุ้นเดิมต่อ 1 หุ้นปันผล และเงินสดในอัตราหุ้นละ 0.20 บาท โดยกำหนดวันที่ไม่ได้รับสิทธิปันผล (XD) ในวันที่ 15 มีนาคม 2565 และกำหนดจ่ายเงินปันผลในวันที่ 19 พฤษภาคม 2565
สำหรับทิศทางการเติบโตของ PEACE ในอนาคต บริษัทตั้งเป้าหมายรายได้ขายภายในปี 2567 เพิ่มขึ้นเป็น 2 เท่า และเติบโตเป็น 3 เท่า ภายในปี 2569 ซึ่งบริษัทมีความพร้อมด้านบุคลากร และฐานเงินทุนที่แข็งแรงช่วยเพิ่มโอกาสพัฒนาโครงการสอดรับกับเรียลดีมานด์ที่เพิ่มขึ้น
โดยบริษัทเตรียมเปิดโครงการใหม่ จำนวน 3 โครงการ มูลค่าโครงการรวม 3,045 ล้านบาท คาดว่าจะเริ่มเปิดการขายตั้งแต่ไตรมาส 3/2565 ซึ่งปัจจุบัน PEACE อยู่ระหว่างเจรจาเพื่อจัดซื้อที่ดินใหม่ในกรุงเทพมหานคร และปริมณฑล โดยวางงบไว้ราว 1,200-1,500 ล้านบาท เพื่อเตรียมพร้อมในการพัฒนาโครงการใหม่ รองรับการเติบโตอย่างก้าวกระโดดในอนาคต